b'\n_START_ARTICLE_\nIzdajalec (Lovren\xc4\x8di\xc4\x8d)\n_START_SECTION_\n1. dejanje\n_START_PARAGRAPH_\nRasto sli\xc5\xa1i po radiu, da je Nem\xc4\x8dija napadla Jugoslavijo. V domoljubju se takoj priglasi k prostovoljcem. Dru\xc5\xbeina je ponosna nanj, \xc4\x8deprav se te\xc5\xbeko lo\xc4\x8di od njega.\n_START_SECTION_\n2. dejanje\n_START_PARAGRAPH_\nPo razpadu jugoslovanske vojske Rasto in prijatelji razmi\xc5\xa1ljajo, kaj storiti. Rasto se namerava pridru\xc5\xbeiti Dra\xc5\xbei Mihajlovi\xc4\x87u, a prijatelji ga iz razli\xc4\x8dnih vzrokov pustijo na cedilu: Kova\xc4\x8d je komunist, Velkovrh je za Italijane, ker so katoliki, Breznik se kot bogoslovec no\xc4\x8de vtikati v politiko, Pavlin se boji, da je za odpor \xc5\xa1e prezgodaj. Rasto je neomajen, pridru\xc5\xbeil se bo \xc4\x8detnikom, njegovo geslo je: svoboda ali smrt!\n_START_SECTION_\n3. dejanje\n_START_PARAGRAPH_\nPred \xc4\x8detni\xc5\xa1kim \xc5\xa1tabom nekje na Notranjskem se po naklju\xc4\x8dju znajde vseh pet nekdanjih prijateljev: Breznik in Pavlin sta domobranca, pri\xc5\xa1la sta se s \xc4\x8detniki dogovorit za medsebojno pomo\xc4\x8d. Vojaki pripeljejo dva ujetnika: Velkovrha, ki se vdinja Nemcem kot gestapovec, in partizana Kova\xc4\x8da. Rasto prvega z gnusom izpusti, ne mara si mazati rok z njim, drugega povabi na prigrizek, po katerem se vsi, \xc4\x8deprav razli\xc4\x8dnih prepri\xc4\x8danj, prijateljsko lo\xc4\x8dijo.\n_START_SECTION_\n4. dejanje\n_START_PARAGRAPH_\nPred komunisti\xc4\x8dnim sodi\xc5\xa1\xc4\x8dem sodijo Rastu, Brezniku in Pavlinu. To\xc5\xbeilec je Velkovrh, obto\xc5\xbeuje jih izdajalstva, kolaboracionizma, vojnih zlo\xc4\x8dinov; la\xc5\xbene pri\xc4\x8de potrdijo obto\xc5\xbebo. Branilec Kova\xc4\x8d najprej razkrinka Velkovrha in ko ho\xc4\x8de ta zbezati iz dvorane, ga ustreli. Vsi trije obto\xc5\xbeenci izjavijo, da so nedol\xc5\xbeni, a so obsojeni na smrt, saj je sodba \xc5\xbee vnaprej pripravljena. Obsojenci kli\xc4\x8dejo Jugoslaviji (Rasto), Sloveniji (Pavlin) in Kristusu Kralju (Breznik).\n_START_SECTION_\n5. dejanje\n_START_PARAGRAPH_\nObsojenci se v je\xc4\x8di pripravljajo na smrt, mednje pahnejo Kova\xc4\x8da, ki ga po napadu na Velkovrha dol\xc5\xbeijo ovadu\xc5\xa1tva in \xc5\xa1pijona\xc5\xbee v korist \xc4\x8detnikov. Kova\xc4\x8d ra\xc4\x8duna, da ga bodo ubili brez sodbe, in ob\xc5\xbealuje, da je tako slepo veroval v partizanske\xc2\xa0\xc2\xbbvrednote\xc2\xab. Kmalu pride ponje stra\xc5\xbea in jih vodi na streljanje. Obsojenci kli\xc4\x8dejo vsak svoje geslo, Kova\xc4\x8d doda: \xc5\xbdiveli pravica in svoboda!'